Il-Gvern ftiehem ma' eksbaħħara tas-Sea Malta biex wara għaxar snin jissieltu l-Qorti ħadu ġustizzja u tħallsu l-paga u benefiċċji oħra li kienu baqgħu mingħajrhom wara li Gvern Nazzjonalista kien falla s-Sea Malta. Id-deċiżjoni hija konformi ma' wiegħda li saret fil-baġit għal din is-sena fejn il-Gvern kien qal: "Il-Gvern jinsab f'negozjati avvanzati mal-eksbaħħara tas-Sea Malta biex darba għal dejjem tiġi konkluża l-pendenza li għandhom quddiem il-Qrati." Fl-aħħar xhur, il-proċess ta' negozjati għan-naħa tal-Gvern mexxewh il-Ministri Owen Bonnici u Edward Zammit Lewis u s-saga li tinvolvi madwar erbgħin ħaddiem ingħalqet fl-aħħar jiem wara sensiela ta' diskussjonijiet. Dan bl-approvazzjoni tal-Kabinett tal-Ministri u wara li ttieħdu pariri professjonali u legali fosthom l-Avukat Ġenerali. Il-ħaddiema wkoll kienu lesti għal kompromess, tant li biex jaslu għall-ftehim aħħari ċedew kważi l-imgħax kollu li kellhom jieħdu fejn, minflok it-8% li tipprovdi l-liġi, ħadu biss 1%, biex sa fl-aħħar il-ħaddiema tħallsu fl-ewwel ta' Settembru li għadda taħt il-gwida tan-Nutar tal-Gvern. Ikkuntattjat mill-gazzetta KullĦadd, il-Ministru tal-Ġustizzja Owen Bonnici spjega kif meta għalqet is-Sea Malta l-ħaddiema baħħara kienu ppreżentati b'sitwazzjoni li, jew imorru mas-sidien il-ġodda b'kundizzjonijiet differenti, jew il-kumpanija tiġi xolta bil-possibbiltà li ma jiħdux il-benefiċċji li ħaqqhom. Eventwalment il-ħaddiema baħħara fetħu numru ta' kawżi fosthom proċeduri biex jippartecipaw fil-konkorsi ta' kredituri dwar il-flus li ġew mill-bejgħ tal-bastimenti Żebbuġ u Maltese Falcon. Żewġ assi li kellha s-Sea Malta li nbiegħu bil-għan li jitħallsu l-kredituri bil-ħaddiema jkunu fost l-aħħar fil-lista. "Dan għax l-eks-Ministru Austin Gatt ġegħilhom imorru l-Qorti biex jieħdu dak li hu tagħhom," żied il-Ministru Edward Zammit Lewis, li nnota kif il-ħaddiema kollha li kienu parti fil-kawżi qablu mal-arranġament li ppropona l-Gvern wara n-negozjati. Kien fl-2005 li s-Sea Malta għalqet il-bibien tagħha bi Gvern Nazzjonalista, primarjament Austin Gatt, li kien determinat li ma jarax din il-kumpanija tirnexxi, tant li diversi pjani mressqa mill-bord tas-Sea Malta kienu dejjem injorati u finanzjament imwiegħed mill-Gvern sa mill-2002 ma wasal qatt. Meta fl-2005 il-kwistjoni kienet fl-iktar mument kritiku, Gatt kien aġixxa b'arroganza mhux biss mal-bord iżda anke ma' dawn il-ħaddiema, u huwa biss illum, wara bidla fl-amministrazzjoni, li qed jieħdu d-dinjità li ħaqqhom. Kelliem għall-Gvern ikkonferma li bħal dawn il-ħaddiema hemm sezzjonijiet oħra li jridu jieħdu ġustizzja. U bħalma kien hemm min ħadha fl-aħħar tliet snin, qed issir ħidma biex oħrajn joħduha fiż-żmien li ġej.